Diari Oficial de la Generalitat Valenciana


Sumari del DOGV 7847, del 09-08-2016 (2016/5826)

Informació pública de la desestimació de la retaxació de càrregues urbanístiques formulada per l'agent urbanitzador del Programa d'Actuació Integrada Sector C-1.
-----------------------------------------------------------------------------------------------------------------------------------------------------------------

### Dades del document

Número de DOGV
:   7847

Data del DOGV
:   09-08-2016

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/5826


Data del document
:   20-06-2016

Organisme emissor
:   Ajuntament de Dénia

Tipus de document
:   Anunci

Descriptors 

:   * Dénia
    * pla d'urbanisme
    * administració local

Informació pública de la desestimació de la retaxació de càrregues urbanístiques formulada per l'agent urbanitzador del Programa d'Actuació Integrada Sector C-1. [2016/5826]  
Expedient número 3310.01/10  
D'acord amb el que disposa aquesta Alcaldia en la Resolució de 7 de juny de 2016, es publica el text íntegre en el Diari Oficial de la Comunitat Valenciana:  
«En relació amb l'expedient que l'Ajuntament de Dénia instrueix a instàncies de la mercantil Construcciones Residenciales de Dénia, SL, en la seua condició d'agent urbanitzador del sector UOP C-1, mitjançant una sol·licitud presentada al registre d'entrada municipal el dia 13 d'agost de 2014, insta la retaxació de les càrregues de les obres d'urbanització executades per al desenvolupament urbanístic de l'esmentat àmbit, el lletrat que subscriu emet el següent informe:  
  
Primer. Que el Ple de l'Ajuntament, en la sessió celebrada el 25 de juny de 2009, va aprovar el Programa d'Actuació Integrada per al desenvolupament, mitjançant gestió indirecta del sector UOP C-1, i va atorgar la condició d'agent urbanitzador a la mercantil Construcciones Residenciales de Dénia, SL, juntament amb la proposició juridicoeconòmica presentada per aquesta, i es va establir el preu d'adjudicació en 7.142.492,88 euros, segons es fa constar en la documentació facilitada per a la redacció d'aquest informe, concretament, en l'informe tècnic emès per l'enginyer tècnic d'obres públiques.  
  
Segon. La sol·licitud de retaxació de càrregues, que acompanya memòria que la justifica, va ser presentada abans de l'entrada en vigor de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, i, per tant, el règim aplicable és l'establit a la Llei 16/2005, de 30 de desembre, Urbanística Valenciana. En aquesta memòria s'exposa que l'increment del cost de les obres d'urbanització, que arriba a la xifra de 785.672,40 euros, es deu a la inclusió de l'import de les connexions elèctriques del sector C-1 amb la subestació elèctrica, els quals, segons l'urbanitzador, han vingut imposats perquè en el moment de la presentació de la proposició juridicoeconòmica i en el de la redacció del projecte d'urbanització es desconeixia la ubicació en la qual la companyia subministradora d'energia elèctrica pretenia emplaçar aquesta subestació elèctrica.  
  
Analitzada la memòria de la retaxació de les càrregues d'urbanització presentada per l'urbanitzador, el 14 d'octubre, l'enginyer tècnic d'obres públiques (ITOP) municipal va emetre un informe en el qual s'indica que el cost estimat en la plica per a les connexions elèctriques externes del sector era de 288.837 euros, i que l'increment del cost que dóna lloc a la retaxació interessada per l'urbanitzador es deu al fet que en aquell moment es desconeixia la ubicació exacta de les infraestructures a realitzar.  
No obstant, en l'informe emès per l'ITOP, s'exposa que la informació sobre les condicions de disseny de la xarxa de subministrament d'energia elèctrica (que denomina full de subministrament) va ser facilitada per Iberdrola en un document datat el 21 de març de 2007, i, per tant, anterior a la redacció d'aquest projecte d'urbanització; també s'indica que el projecte d'urbanització del sector UOP C-1 va valorar únicament el primer dels punts de la proposta de condicions tecnicoeconòmiques, quina era la participació del sector en el cost de la subestació elèctrica (que era l'únic que tenia una estimació del cost, i es va establir en funció de la potència demandada per al sector) i no va tenir en compte la resta de les condicions establides per aquella, com és el cas de la xarxa aeri-subterrània des de la subestació fins al sector, els treballs de tancament d'anell en les instal·lacions existents en el seu entorn, o el soterrament de les línies de mitja tensió existents en aquell, la qual cosa es considera pel tècnic que informa un error en la redacció del projecte. S'afirma, a més, per aquest tècnic que l'informe emès pel tècnic municipal, de 14 d'octubre de 2014 resulta incorrecte, i que no procedeix l'estimació de la sol·licitud de la retaxació de càrregues, atès que el cost de la xarxa de subministrament elèctric del Sector i les seues connexions a les infraestructures externes podia haver-se tingut en compte a partir de la proposta de condicions tecnicoeconòmiques per al subministrament principal de 2007.  
  
Tercer. La regulació de la retaxació de càrregues d'urbanització ve establida en l'article 168.3 de la Llei 16/2005, de 30 de desembre, Urbanística Valenciana, i desenvolupat el seu tràmit en els articles 389 a 393 del Reglament d'Ordenació i Gestió Territorial i Urbanística Valenciana.   
  
Com que el programa a què es refereix aquest procediment va ser aprovat en vigència de la Llei 16/2005, de 30 de desembre, Urbanística Valenciana, i que la sol·licitud de retaxació de càrregues també va ser presentada durant la vigència d'aquestes normes, dies abans de l'entrada en vigor de la Llei 5/2014, de 25 juliol, d'ordenació del territori, urbanisme i paisatge de la Comunitat Valenciana, ha de ser aquell el règim jurídic aplicable pel que fa a la retaxació que és objecte de debat. A aquests efectes hem d'apel·lar al que s'estableix en la disposició transitòria quarta de la Llei 5/2014, en el punt 1 es disposa que ?Els programes d'actuació adjudicats amb anterioritat a l'entrada en vigor de la present llei es regiran, quant als seus efectes, compliment i extinció, inclosa la seua durada i règim de pròrrogues, per la normativa que li resultava d'aplicació abans de l'entrada en vigor d'aquesta llei.-  
  
L'article 168, punts 3 i 4, de la Llei Urbanística Valenciana i, en el seu desenvolupament, l'article 389 del Decret 67/2006, de 19 de maig, del Consell, pel qual aprova el Reglament d'Ordenació i Gestió Territorial i Urbanística (ROGTU), estableixen com a causes de retaxació de càrregues les següents:  
Llei 16/2005, de 30 de desembre, Urbanística Valenciana, article 168:  
?3. L'import màxim de les càrregues d'urbanització a què es refereix el punt 1 serà l'ofertat en la proposició juridicoeconòmica sense que puga ser modificat a l'alça, excepte retaxació de càrregues. A aquest efecte, la retaxació de càrregues exigirà la tramitació d'un procediment administratiu específic amb notificació i audiència de tots els propietaris afectats. La retaxació de càrregues no podrà suposar modificació o increment en la part d'elles corresponent al benefici empresarial de l'urbanitzador per la promoció de l'actuació.  
4. Només serà motiu de retaxació el transcurs de dos anys des de la presentació de la proposició juridicoeconòmica per motius no imputables a l'urbanitzador, i l'aparició de circumstàncies sobrevingudes que no hagueren pogut preveure's en el moment de la seua redacció.  
  
Si el resultat de la retaxació superara el 20% de l'import de les càrregues previst en la proposició juridicoeconòmica, la quantitat que excedisca d'aquest percentatge no podrà, en cap cas, repercutir-se als propietaris?.  
ROGTU, art. 389, Causes de retaxació de càrregues (en referència a l'article 168.3 de la Llei Urbanística Valenciana):  
?Només serà motiu de retaxació de càrregues:  
1. El transcurs de dos anys des de la presentació de la proposició juridicoeconòmica sense que s'haja iniciat l'execució del programa per motius no imputables a l'urbanitzador. En aquest cas, la revisió de preus tindrà lloc automàticament, amb aplicació del que disposa en l'article 104 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
  
2. Encara que no haja transcorregut el termini anterior, per l'aparició de circumstàncies sobrevingudes que tinguen el seu origen en les variacions del projecte d'urbanització imposades per les administracions públiques, per causes d'interés general, no previstes en les bases de programació, o per canvis legislatius.  
En definitiva, el més important ací és saber si els conceptes que formen part de la proposta de retaxació reclamada per la mercantil que ostenta la condició d'agent urbanitzador, entren dins del concepte de la retaxació de càrregues i responen a la condició precisa per a estimar aquesta retaxació, present tant en la Llei 6/1994, de 15 de novembre, Reguladora de l'Activitat Urbanística (LRAU), com en la Llei 16/2005, de 30 de desembre, Urbanística Valenciana, i, actualment, en la Llei 5/2014, de 25 juliol d'ordenació del territori, urbanisme i paisatge de Comunitat Valenciana, com és que les modificacions en les obres d'urbanització i en els costos de l'actuació siguen conseqüència de l'aparició de circumstàncies sobrevingudes que no hagueren pogut preveure's en el moment de la redacció de la proposició juridicoeconòmica.  
D'aquesta manera i conforme al règim previst en la Llei 16/2005, de 30 de desembre, Urbanística Valenciana, la retaxació, per a ser aprovada, ha d'obeir a necessitats sobrevingudes amb posterioritat a l'aprovació del projecte inicial que no hagueren pogut ser previstes o que no hagueren sigut contemplades en les bases de programació; no obstant açò, en el present supòsit no pot estimar-se la sol·licitud efectuada per Construcciones Residenciales de Dénia, SL, referida a la retaxació de càrregues d'urbanització del sector UOP C-1, de conformitat amb el que disposa l'article 389 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística i, anteriorment, en l'article 67.3 de la LRAU, doncs ve imposada per la deficient i incompleta previsió del projecte d'urbanització del sector, ja que la variació en l'estimació inicial de les càrregues obeeix a causes que, segons s'indica en l'informe tècnic al que abans s'ha fet referència, van poder ser previstes en el moment de l'aprovació del programa, en el qual ja s'havien establit per la companyia subministradora les condicions tècniques de connexió del sector amb les infraestructures externes a aquest.  
D'altra banda, entrant en la conclusió a la qual arriba el referit informe tècnic, aquesta apreciació queda confirmada en l'escrit remès per la companyia subministradora a l'Ajuntament de Dénia, amb data de 26 de gener de 2015, en el qual s'indica que ?les infraestructures sol·licitades al promotor (referint-se a l'urbanitzador) en la carta de condicions tecnicoeconòmiques de 2007 són bàsicament les mateixes que les signades en el conveni de 2014?. I afig que ?Juntament amb la carta de condicions tecnicoeconòmiques de 2007, es van enviar dos plànols (que adjuntem a aquest escrit) on es detallava d'una banda el sector a urbanitzar i per una altra la ubicació de la ST Dénia, que coincideix amb la ubicació actual definitiva?.  
Pel que s'ha exposat, no serà admissible la retaxació de càrregues interessada per Construcciones Residenciales de Dénia, SL, atés que no concorren les circumstàncies previstes en els preceptes esmentats.  
Quart. La resolució de l'expedient de retaxació de càrregues, de conformitat amb el que disposa l'article 392 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística, es notificarà a tots els interessats i es publicarà en el Diari Oficial de la Comunitat Valenciana.  
  
Per tot el que s'ha exposat, dispose:  
  
U. Que es desestime la proposta de retaxació de càrregues presentada per la mercantil Construcciones Residenciales de Dénia, SL, de conformitat amb el que s'ha exposat, i que es notifique la resolució als interessats amb expressió dels recursos procedents.  
Dos. Que es publique aquesta resolució en el Diari Oficial de la Comunitat Valenciana.»  
  
Contra aquesta resolució, que esgota la via administrativa, es pot interposar, potestativament i sense perjuí de l'efectivitat immediata de la resolució, un recurs de reposició, davant del mateix òrgan que l'ha dictat, en el termini d'un mes; o bé, directament, un recurs contenciós administratiu en el termini de dos mesos a comptar, ambdós, des de l'endemà a la que es publique el present anunci en el Diari Oficial de la Comunitat Valenciana.   
De conformitat amb el que preveu l'article 8 de la Llei 29/1998, de 13 de juliol, reguladora de la jurisdicció del contenciosa administrativa, en la redacció donada per la disposició addicional 14 de la Llei Orgànica 19/2003 de 23 de desembre, l'òrgan jurisdiccional competent davant del que cal interposar un recurs contenciós-administratiu seran els Jutjats del Contenciosos Administratius d'Alacant en primera o única instància  
  
Cosa es fa pública per a coneixement general.  
  
Dénia, 20 de juny de 2016.- L- alcalde: Vicent Grimalt Boronat.